   ڪراچي (ويب ڊيسڪ) ڊرامن جي مشهور ليکڪ خليل الرحمان قمر گذريل رات خانگي ٽي وي چئنل ”نيو نيوز“ جي پروگرام ”آج عائشا احتشام ڪي ساٿ“ ۾ ”عورت مارچ“ جي موضوع تي ٿيندڙ بحث دوران سماجي ڪارڪن ۽ عورت اڳواڻ ماروي سرمد خلاف نازيبا لفظ استعمال ڪيا، جنهن سبب کيس ڇتي تنقيد جو نشانو بڻايو پيو وڃي. خليل الرحمان قمر لائيو پروگرام ۾ ڳالهائيندي ماروي سرمد کي ”گهٽيا عورت“ چوڻ سميت سندس خلاف نامناسب ٻولي استعمال ڪئي ۽ کيس جسم جا طعنا به ڏيندو رهيو. پروگرام ۾ ڳالهائيندي خليل الرحمان قمر جو چوڻ هو ته جيڪڏهن عدالت ”منهنجو جسم منهنجي مرضي“ جهڙا غليظ نعرا استعمال نه ڪرڻ جو حڪم ڏنو آهي ته جڏهن مان ماروي سرمد جهڙين عورتن کي ان تي ڳالهائيندي ٻڌندو آهيان ته رت سڙندو آهي. خليل الرحمان قمر جي ان ئي جملي دوران ماروي سرمد ”منهنجو جسم منهنجي مرضي“ جو نعرو هنيو ته خليل الرحمان قمر ڪاوڙ ۾ اچي ويو ۽ هن پهريون ڀيرو ئي ماروي سرمد کي سخت لهجي ۾ تنبيهه ڪئي ته وچ ۾ نه ڳالهايو. ان موقعي تي ماروي سرمد هڪ ڀيرو ٻيهر ”منهنجو جسم منهنجي مرضي“ جو نعرو هنيو ته خليل الرحمان قمر وڌيڪ مڇرجي پيو ۽ هن عورت اڳواڻ کي چيو ته ”تون وچ ۾ نه ڳالهاءِ، تنهنجي جسم ۾ آهي ڇا، پنهنجو جسم ڏس وڃي“. ڊرامن جي ليکڪ طرفان اهڙا نامناسب لفظ استعمال ڪرڻ تي جتي عام ماڻهن کيس سوشل ميڊيا تي تنقيد جو نشانو بڻايو، اتي ئي مشهور شخصيتن به سندس رويي جي مذمت ڪئي. خليل الرحمان طرفان اهڙا ٻولي استعمال ڪرڻ تي جتي مٿس ڇتي تنقيد ڪئي وئي، اتي ئي ٽي وي ميزبان عائشا احتشام کي به تنقيد جو نشانو بڻايو ويو ۽ چيو ويو ته عورت ميزبان ليکڪ کي گاريون ڏيڻ کان نه روڪيو. ماڻهن جي سخت تنقيد کانپوءِ عائشا هڪ وضاحتي ٽوئيٽ ڪيو، جنهن ۾ هن اعتراف ڪيو ته لائيو پروگرام ۾ ڪيتريون ئي ڳالهيون آن لائن ٿي ويون، جيڪي منهنجي خيال ۾ نه ٿيڻ گهرجن ها، پروگرام دوران ٻنهي پاسن کان نامناسب ٻولي استعمال ڪئي وئي ۽ ٻنهي هڪٻئي جي نه ٻڌي، اهو سڀ ٻڌي مان دنگ رهجي ويس ۽ سمجهه ۾ نه آيو ته ڇا ڪيان. سندس چوڻ هو ته مان فحش لفظ ٻڌي سڪتي ۾ اچي ويس ۽ اهو خيال به نه اچي سگهيو ته ڪيئن جنسيت خلاف ڳالهائي ويندڙ لفظن جي مذمت ڪيان. عائشا احتشام ڏسندڙن کان معذرت ڪئي ۽ اعتراف ڪيو ته سندس پروگرام ۾ اهڙيون ڳالهيون نشر ٿي ويون، جيڪي نه ٿيڻ گهرجن ها. هوڏانهن نيو ٽي وي جي سربراهه به ان معاملي تي عورت اڳواڻ ماروي سرمد کان معافي ورتي. نيو ٽي وي جي ايگزيڪيوٽو ڊائريڪٽر ۽ پروگرام مئنيجر نصر الله ملڪ عورت اڳواڻ ماروي سرمد کي مخاطب ٿيندي لکيو ته نيو ٽي وي جو سربراهه هجڻ جي حيثيت سان پروگرام ۾ پيش ايندڙ واقعي تي دل سان معافي جو طلبگار آهيان. نصر الله ملڪ ليکڪ خليل الرحمان جي رويي جي به مذمت ڪئي ۽ گڏوگڏ خاطري ڪرائي ته لائيو پروگرام ۾ نازيبا ٻولي استعمال ٿيڻ تي ايڪشن وٺندو. نيو نيوز جي هيڊ جي معذرت جي ٽوئيٽ تي ڪيترن ئي ماڻهن ڪمينٽس ڪيا ۽ سندس تعريف ڪئي، گڏوگڏ عورت اينڪر خلاف ايڪشن وٺڻ جو به مطالبو ڪيو. سندن چوڻ هو ته عورت ميزبان چاهي ها ته پروگرام کي ڪجهه دير لاءِ بند ڪرائي پئي سگهي، جنهن سان اهو واقعو لائيو نشر نه ٿئي ها.